Here is a page extracted from Wikipedia that may contain CSS, HTML, and a lot of unformatted text.

Title: عجايب الدنيا السبعه
Content: الهرم الاكبر - مصر : بناه الملك خوفو حوالي 2700 قبل الميلاد وده اكبر هرم فى مصر و موجود فى الجيزه جنب اهرامات خفرع و منقرع. مبني على حوالي 12 فدان و إرتفاعه دلوقتي 137,18 متر ( كان زمان146,52 متر ). استعمل فى بنائه 521.000 .2 متر مكعب من الحجر الجيري. كات له كسوه خارجيه من الحجاره. مدخله من الجهه البحريه، و جواه ممرات و أودتين للدفن. واحده للملك و واحده للملكه.
 فنار اسكندريه - مصر : إتبنى على جزيرة فاروس فى مدخل المينا الشرقيه بتاعة اسكندرية فى عهد بطليموس التاني ( حوالي 280 قبل الميلاد ). الفنار كان متكون من اربع ادوار : الاول مربع، و التاني متمن، و التالت مدور فوقيه لمبه كبيره محطوطه على تلت عواميد شايله قبه عليها تمثال ضخم بيرجح كان لإله البحور " بوسيدون ". الفنار كان طوله بتاع 120 متر وكان مبني من الحجر الجيري و عواميده كات جرانيت و حتت منه كات متزينه بالرخام و البرونز. فضل الفنار يؤدي وظيفته لغاية ما العرب إحتلوا مصر سنة (642) و إتوالت الكوارث لغاية ما اتلاشى خالص فى القرن 14 بعد زلزال كبير.

  تمثال زيوس  - كان فى اليونان على جبال اوليمبوس. نحته المثال اليونانى فيدياس و عمل جسمه من العاج و عبايته من الدهب. كان طوله 13 متر.
  تمثال رودس  - كان فى جزيرة رودس : كان تمثال ضخم للاله هيليوس اللى حرر رودس من الملك المقدوني ديمتريوس الاول. اتعمل سنة 300 قبل الميلاد واتدمر فى زلزال كبير سنة 224 قبل الميلاد.
  هيكل ارتميس : أو معبد ديانا كان فى افسوس. بناه الايونيين فى فتره طويله مدتها 220 سنه. كان طوله 122 متر و عرضه 61 متر. الامبراطور الروماني نيرون خربه و القوطييين دمروه سنة 262.
  حدايق بابل المعلقه  بتحل محل أسوار بابل و بتتنسب لسميراميس. و بيتقال إن نبوخذنصر بناها عشان يفرح بيها زوجه من زوجاته. كات بتتكون من فراندات مبنيه فوق بعض قايمه على عواميد ضخمه و كات الميه بتوصلها بإنتظام عشان تروي اشجارها و نباتاتها.
  ضريح موسولوس  - كان فى هالكارناسوس على شط بحر إيجه : بنته أرتميسيا سنة 354 قبل الميلاد عشان تخلد ذكرى جوزها ماوسولوس ملك كاريا. كان طوله 90 متر . التمثال اللى كان عليه فضل قاعد لغاية القرن الرابع. الأتراك دمروه بالكامل فى العصور الوسطى.

عجايب الدنيا السبعه القديمه 

تاريخ